**Odbor za dodjelu javnih priznanja objavljuje Javni poziv za podnošenje prijedloga za dodjelu javnih priznanja Općine Murter-Kornati u 2024. godini.**

**Prijedlozi se mogu dostavljati do petka 30. kolovoza 2024. godine.**

Na temelju odredbe članka 8. Odluke o javnim priznanjima Općine Murter-Kornati (“Službeni glasnik Općine Murter-Kornati” broj 2/18 i 1/19) Odbor za dodjelu javnih priznanja Općine Murter-Kornati objavljuje

**Javni poziv za podnošenje prijedloga za dodjelu javnih priznanja Općine Murter-Kornati u 2024. godini**

**I.**

Objavljuju se uvjeti i rok za podnošenje prijedloga za dodjelu javnih priznanja Općine Murter-Kornati u 2024. godini i to:

* **Nagrada za životno djelo Općine Murter-Kornati**

Nagrada za životno djelo Općine Murter-Kornati dodjeljuje se fizičkim osobama, za osobite uspjehe u razvoju društvenih odnosa i unapređenju gospodarstva, obrazovanja, znanosti, kulture, tjelesne kulture, zdravstva, socijalne skrbi i drugih djelatnosti, posebno značajnih za Općinu Murter-Kornati, kada se ocijeni da je odnosna osoba sve svoje objektivne mogućnosti utkala u odnosno djelo i u tome postigla svoj neponovljiv rezultat u odnosnoj oblasti.

* **Plaketa Općine Murter-Kornati**

Plaketa Općine Murter-Kornati dodjeljuje se fizičkim i pravnim osobama, za osobite uspjehe postignute u razvoju društvenih odnosa.

* **Priznanje Općine Murter-Kornati**

Priznanje Općine Murter-Kornati dodjeljuje se fizičkim i pravnim osobama za uspjehe postignute u razvitku društvenih odnosa i unapređenju djelatnosti značajnih za osobu, te vijećnicima i dužnosnicima za rad u predstavničkim i drugih tijelima Općine na isteku mandata.

* **Priznanje počasnog građanina Općine Murter-Kornati**

Počasnim građaninom Općine Murter-Kornati može se proglasiti građanin Republike Hrvatske ili druge države, koji je svojim djelovanjem znatno pridonio promicanju, značenju i ugledu Općine Murter-Kornati, ostvarivanju i razvijanju međusobnih odnosa Općine Murter-Kornati i drugih gradova, naroda i država, razvoju demokracije, mira u svijetu i općem napretku čovječanstva.

Počasnim građaninom Općine Murter-Kornati ne može se proglasiti osoba koja ima prebivalište na području Općine Murter-Kornati.

**II.**

Prijedloge za dodjelu javnih priznanja iz točke I. ovog poziva mogu podnijeti:

* trgovačka društva i ustanove,
* političke stranke,
* udruge građana i druge organizacije i građani.

**III.**

Prijedlog se podnosi u **pisanom obliku** i obvezno sadrži sljedeće podatke:

1. ime i prezime odnosno naziv podnositelja prijedloga,
2. osobno ime odnosno naziv pravne osobe na koju se prijedlog odnosi uz navođenje osnovnih podataka o osobi (kratak životopis),
3. naziv javnog priznanja za koje se podnosi prijedlog,
4. iscrpno obrazloženje prijedloga odnosno postignuća i doprinosa radi kojih se predlaže dodjela javnog priznanja,
5. prijedlog mora biti potpisan, a ukoliko je predlagatelj pravna osoba prijedlog mora biti potpisan od strane ovlaštene osobe predlagatelja i ovjeren pečatom.

**IV.**

Predlagatelj je u prijedlogu **obvezan navesti tekst** koji se upisuje kao **tekst svečanog priznanja** iz kojeg je vidljivo u čemu se očituje izuzetan značaj ili osobita vrijednost djela, ostvarenja ili cjelokupnog životnog djelovanja.

**V.**

Nepotpuni i nepravovremeni prijedlozi neće se uzeti u razmatranje.

**VI.**

Odluku o dodjeli javnih priznanja Općine Murter-Kornati donosi Općinsko vijeće Općine Murter-Kornati na temelju prijedloga Odbora za dodjelu javnih priznanja Općine Murter-Kornati.

**VII.**

Prijedlozi za dodjelu javnih priznanja s obrazloženjem dostavljaju se osobnom predajom u pisarnici Općine Murter-Kornati, u zatvorenoj omotnici s naznakom **“Za** **dodjelu javnih priznanja Općine Murter-Kornati”**,  **ili na adresu elektroničke pošte info@murter.hr**, **do petka 30. kolovoza 2024. godine.**

**Odbor za dodjelu javnih priznanja**

**Predsjednik**

**Daniel Ježina, v.r.**

**KLASA: 061-01/24-01/1**

**URBROJ: 2182-18-01/1-24-1**

**Murter, 09. kolovoza 2024. god.**